  Виталий Пронин Алина Крестьянинова - Уфаын.17-тӥ куарусёнэ Уфаын ортчиз 3-тӥез калыккуспо марафон. 42 иськемез бызьыны ӧйгес дӥсьты, 21 иськеме гожтӥськи. Берло дыре быдэс дуннеын трос гинэ бызьылонъя ӵошатсконъёс ортчыло, профессионалъёс сяна, отчы спортэн огшоры эшъяськисьёс но пыриськыны быгато - соос 3, 5 яке 10 иськеме бызё, нылпиос понна 300 яке 600 метре бызёнъя нимысьтыз ӵошатскон радъяло на. Тросаз таӵе ужрадъёсы, уксё тырыса гинэ, пыриськыны луэ, дуныз 500-2000 манет. Уфаын 21 иськем бызён понна мон 1000 манет тыри. Уксё юнме ум сётӥське, марафонэз радъясьёс котькуд ӵошатскисьлы, медаль сяна, кузьымъёс сёто. Мынам пакетам понэмын вал футболка, витаминъёс, мульыослэсь но куасьтэм емышъёслэсь сиён но пӧртэм лавкаосы купонъёс, кылсярысь, огеныз мон дунтэк сии пицца. Тӥ нокыӵе спортивной клуб понна уд бызьылӥське ке, кулэ луоз на асьтэлы страховка лэсьтыны. Со понна мон 160 манет сётӥ. Озьы ик врачлэсь справкатэк бызьылыны уг лэзё.Таӵе ӵошатсконъёсы пыриськемлэсь азьло одно ик дасяськыны кулэ, нырысь техникалы дышетсконо, пульстэ шӧдоно. Тренировкаос сямез кыдато ке но, трос дырез быдто. Ӵошатскон матэктэмъя мон валай: тазалыке 21 иськемез ортчыны уз тырмы, соин ик мон сюресме 10 иськемлы воштыны кури. Зэм, быгатысал 21-зэ но ортчыны, но соку кытӥы ке но вӧсь луысал. 10 иськемез 50 минут куспын ортчи. Мон шумпотыса бызи Уфалэн тужгес чебер урамъёстӥз, ву но сиён сётӥсьёслы тау карыса. Тодмотэм адямиос тыныд киынызы шонало, кельто тумошо дӥсьёсын бызисьёс, кылсярысь, огез нылаш, мушлы пӧрмытскыса, бызе вал. Бызён вискын мылкыд но куашкалля: кроссовкиед вӧсь карыны кутске яке пыдъёс кылзӥськемысь дугдо. Нош финише вуэм бере тон пушкын шуд но капчи мылкыд гинэ кыле на. Со шудэз шӧдон понна ик мыным кулэ вал бызьыны 10 иськем!Таӵе ужрадэз ӵошатскон но шуэм уг поты кадь, малы ке шуоно отын тон асэныд гинэ ӵошатскиськод, бызьылон шулдыръяськонлы пӧрме кадь.Алина Крестьянинова   